
Zgomotul făcut de ploaie aducea foarte mult cu larma produsă de un tren marfar în plină viteză. Un tren cumplit de lung şi zgomotos. Lovite neîncetat de rafalele de vânt, ferestrele vilelor elegante scoteau sunete sinistre, ameninţând să cedeze în orice moment. Alimentarea cu curent electric căzuse de aproape o oră în tot oraşul, dar fulgerele luminau mai ceva ca în miezul zilei.

Urletul sirenei reuşea cu greu să răzbată prin vacarmul furtunii, şoferul chiar exprimându-și părerea că atât sirena, cât şi girofarul, erau de-a dreptul inutile.

– Ce vreme, scânci unul dintre sanitari, strănutând aprig în pumni. O să consider că mama a născut un băieţaş al naibii de norocos dacă nu fac pneumonie în noaptea asta.

Tovarăşii de suferinţă nu îl învredniciră cu nicio atenţie. Erau prea obişnuiţi cu văicărelile individului pentru a le lua în seamă la modul serios. Din fericire, era unul dintre cei mai buni specialişti în branşa lui și măcar pentru atâta trebuia suportat.

Dintr-o dată zăriră maşina. O adevărată fiară americană, un SUV imens, o bijuterie pe care numai privilegiaţii şi-o puteau permite. Automobilul, răsturnat cu roţile în sus, era însă atât de distrus, încât cu greu i se putea identifica marca la prima vedere. O maşină de pompieri, două de poliţie şi cea a unui echipaj de la descarcerare întregeau sinistrul peisajului. Ajutorul de şerif, un tânăr deşirat şi în mod sigur lipsit de experienţă, le indică locul unde să parcheze. Şiroaie de ploaie i se scurgeau pe gluga mantalei galbene.

– Ce nenorocire! oftă pesimist şeful ambulanţei.

Nu îi făcea nicio plăcere să iasă în ploaie. În maşină, cel puţin, era cald şi bine, iar umezeala lipsea cu desăvârşire.

– Inconştienţă totală, comentă un pompier, ştergându-şi fața udă cu mâneca şi mai udă. Să conduci ca dementu’ pe o vreme ca asta. Din partea mea, au primit ceea ce-au meritat.

Într-o clipă, sanitarii realizară grozăvia accidentului. SUV-ul, condus cu viteză exagerată în condiţiile meteo deosebit de dificile, derapase şi se lovise violent de un parapet de beton. De acolo ricoşase într-un copac şi se răsturnase. Doar o minune mai putea asigura supravieţuirea după un asemenea dezastru.

Echipa de descarcerare îşi făcuse bine treaba, eliberându-i pe cei doi tineri cuprinşi între fiarele contorsionate. Un băiat şi o fată, abia trecuţi de pubertate, gemeau pe iarbă, întinşi pe o pătură soioasă. Dintr-o prelată, imobilizată de braţele a doi pompieri pentru a nu fi smulsă de uragan, se improvizase un fel de acoperiş. Însă cei doi răniţi erau la fel de uzi ca şi cum ar fi stat direct în ploaie.

Chiar şi după o examinare superficială, medicul constată că rănile erau foarte grave. Fata se afla într-o stare mai bună. Încă nu era pe deplin conştientă, dar se mişca involuntar din când în când. Avea ceva şanse de a fi salvată, chiar recuperată într-o proporţie optimistă, dacă i se acorda atenţia necesară. Băiatul însă... Cu el lucrurile erau cu adevărat disperate.

– A chemat cineva elicopterul? suspină cu voce stinsă medicul în timp ce, discret, îşi ştergea mâinile de sânge. În situaţia actuală nu ne putem baza pe ambulanţă.

– Dă-l în mă-sa de elicopter! ţipă isterizat şeriful. Pe-o vreme ca asta nu se ridică de la sol niciun aparat chiar dacă-i vorba despre viaţa preşedintelui! Tot ceea ce avem acum dispoziţie este carapacea voastră!

– Nu putem face mare lucru, cârti medicul. E zdrobit rău de tot.

– Ai văzut ce are pe piept nenorocitul ăsta? horcăi şeriful, secondat de ajutorul său neexperimentat. Dacă nu facem tot posibilul să-l salvăm şi cineva trage concluzia că totuşi putea fi menţinut în viaţă, ne-am dus dracului! De femeie puţin îmi pasă, nu prezintă, din punct de vedere legal, decât o importanţă minoră. Dar băiatul...

Medicul era gata să protesteze, ceea ce spunea omul legii era o lipsă crasă de respect faţă de sacralitatea persoanei umane. Chiar şi după standardele cele mai nesimţite din lume. Să spui că un om poate să se ducă dracului e acceptabil, mai poţi trimite pe cineva undeva când eşti nervos, chiar şi el mai sărea calul din când în când în această privinţă, dar să afirmi aşa ceva despre un om care se zbătea între viaţă şi moarte chiar la picioarele tale... Trebuia să îl urăşti din cale-afară de mult, sau să fii cu adevărat psihopat.

– Ce naiba s-a întâmplat?

O voce metalică îi făcu pe toţi să îşi îndrepte privirile spre noul venit: un individ bondoc, înfăşurat într-o pelerină albastră, proaspăt coborât dintr-o limuzină neagră cu însemnele Congresului şi înconjurat de agenţi de pază.

– Maica mea, hohoti pierit şeriful de îndată ce realiză cine se afla în faţa lui.

Restul celor prezenţi, chiar dacă nu ştiau cine este mărunţelul cu apucături de şef nu păreau mai puţin intimidaţi.

Noul venit avea în glas acea inflexiune specifică celor obişnuiţi să comande şi, mai important decât atât, obişnuiţi să li se îndeplinească ordinele fără niciun fel de comentarii.

– Aștept să îmi spună şi mie cineva ce se întâmplă aici!

– S-a produs un accident de circulaţie, începu şeriful, deşi ar fi preferat să paseze această povară subalternului său, aşa cum proceda cu anumite sarcini de serviciu.

– Văd şi eu foarte bine că s-a produs un accident, mârâi omuleţul.

De sub gluga pelerinei se putea zări un chip bosumflat, urât într-un fel, deși cei din jur îl catalogaseră deja mai degrabă înfiorător. 

– Pe fondul excesului de viteză..., încercă poliţistul să îşi repare imaginea şi să prezinte un tablou măcar parţial inteligibil al dezastrului automobilistic.

Individul nu îi mai acordă nicio atenţie, probabil convins că avea de-a face cu un tâmpit. Se îndreptă către medicul de pe ambulanţă. În sinea lui își spunea că probabil asta ar fi trebuit să facă de la început.

– Care e situaţia?

Părea puțin pierdut, incapabil să îşi oprească tremuratul care începea să i se simtă din ce în ce mai tare în voce.

Înainte ca medicul să deschidă gura, mărunțelul continuă:

– Mă interesează doar soarta bărbatului. Niciun cuvânt despre femeie.

– E... E foarte grav rănit, oftă medicul, trecându-şi mâna prin păr. Nu ştim dacă va face faţă solicitărilor la care va fi supus până ajungem la spital.

Doctorul avea părul încărunţit din pricina vârstei şi probabil a cazurilor disperate cu care se confruntase de-a lungul carierei, lăsa impresia că îşi petrecuse cea mai mare parte a vieţii în saloanele de la Urgenţă. De asemenea, tonul vocii și limbajul trupului sugerau că știa foarte bine ce spune.

– Poţi să-mi dai un diagnostic concret?

Încordarea noului venit devenea din ce în ce mai vizibilă. În decursul îndelungaţilor ani de practică profesională medicului i se oferise ocazia să observe cele mai diferite moduri de manifestare a disperării. Văzuse disperaţi isterici, disperaţi furioşi, disperaţi apatici, disperaţi de moarte. Omul din faţa lui prezenta un caz aparte. Încerca din răsputeri să îşi domine sentimentele de frustrare şi neputinţă, canalizându-şi resursele către acţiuni utile, concrete. Era lucid, primejdios de lucid şi, mai important decât toate, părea genul de om care avea posibilitatea de a pedepsi pe oricine dincolo de limitele regulamentelor.

– Băiatul mai poate fi salvat, însă traumele suferite sunt deosebit de grave. La analiza cu ecograful mobil a reieşit că organele interne au suferit daune extraordinare în urma accidentului. Are hemoragii interne multiple şi, dacă nu îl transportăm la spital cu elicopterul... Cu ambulanţa nu vom ajunge la timp nici chiar dacă furtuna ar înceta complet.

– A chemat cineva elicopterul? veni întrebarea următoare din partea necunoscutului.

Se îndreptă interogativ către şerif, care abia acum realiza proporţiile gafei comise. Îşi permisese să aprecieze că din cauza condiţiilor meteo extraordinare niciun elicopter nu se va ridica de la pământ. Asta în condiţiile în care una dintre victimele accidentului prezenta o importanţă deosebită din punctul de vedere al Congresului. Când naiba aflaseră aşa repede despre accident? Şi au mai trimis şi un reprezentant pentru a supraveghea îndeaproape desfăşurarea acţiunii de salvare.

Mai bine ar fi chemat elicopterul, lăsându-i pe cei care administrau parcul de zburătoare mecanice să aprecieze dacă pot ridica un aparat de la sol sau nu, chiar şi pentru un individ de talia celui care aproape se transformase în terci împreună cu o maşină de sute de mii de dolari. Teoretic, o asemenea investiţie ar fi trebuit să îl protejeze pe posesor şi de efectele unui cataclism atomic, însă, în realitate, lucrurile stăteau puţin altfel.

Cum de nu se gândise mai devreme? Dacă ar fi chemat elicopterul, ar fi fost absolvit de orice vină, răspunderea trecând automat asupra celor care hotărau direct dacă trimit sau nu un aparat.

– O să-l chem chiar acum, se bâlbâi, nesigur, poliţistul. Chiar acum...

– Pentru asta o să plăteşti zdravăn, domnule şerif, scrâşni în urma lui omuleţul. Mai ales dacă lucrurile merg prost.

Individul îşi îndreptă apoi atenţia asupra sanitarilor care, cu infinite precauţii, reuşiseră să îl ridice pe rănit pe o brancardă. Îl urcaseră deja în ambulanţă, unde se afla la adăpost de urgia de afară și primea îngrijiri de urgență. Coordonatorul echipajului îşi exprimă dorinţa de a se ocupa şi de fată, avea mari şanse de a fi salvată, dar posesorul vocii metalice i-o reteză scurt: femeia nu prezenta niciun interes. Toate eforturile lor trebuiau îndreptate în direcţia salvării bărbatului, partenera lui nu avea decât să rămână sub cerul liber, la discreţia mâniei naturii. Ce dacă putea fi salvată? Îi ceruse cineva s-o salveze? Puţin îi păsa de ea, şi aşa făcuse destul rău.

Le devenise tuturor clar că misteriosul străin era convins că numai din cauza ei se produsese accidentul. Stabilise tranşant misiunea medicilor. Trebuiau să îl salveze cu orice preţ pe imprudentul şofer, viitorul lor depindea de asta. Era diferenţa dintre o carieră strălucită şi un centru de reeducare.

– Nu mai avem sânge, anunţă sumbru unul dintre paramedici după câteva minute. Am băgat în el toată rezerva disponibilă.

– Ce nu mai aveţi?

– Sângele! Ni s-a terminat sângele... Dacă nu-i facem transfuzie, îl pierdem.

În clipa următoare, străinul făcu un gest la care nimeni nu s-ar fi aşteptat, nu după felul cum se poziționase faţă de femeia rănită. Îşi aruncă pelerina, dezvelind un chip rotund, buhăit, cu trăsături dizgraţioase. Cu mişcări din ce în ce mai ferme, îşi dezveli antebraţul flasc până deasupra cotului.

– Poftim, sânge! lătră către sanitarul stingherit. Ia cât ai nevoie!

– Mai întâi stabilirea grupei! anunţă medicul.

– Nu-i nevoie, scrâşni omuleţul. Îţi garantez eu.

În timp ce medicul se chinuia să introducă în vena donatorului un ac, prin ploaie răzbătu zgomotul făcut de motorul elicopterului.

– L-au trimis, totuşi, şopti uluit şeriful.

Din punctul lui de vedere situaţia se complicase enorm în ultimele câteva minute. Tot ceea ce putea spera era ca medicii să facă imposibilul realizabil şi să îi salveze viaţa nesăbuitului şofer.

Chiar dacă prezenţa agenților încorsetaţi în hainele lor de piele devenise sufocantă, John Barton decise să îi ignore, în ciuda faptului că întrebări fără răspuns îl agasau, măcinându-i încrederea în sine asemenea talazurilor care atacă o stâncă singuratică. Nu se ştia vinovat de nimic, conştiinţa îi era curată ca cea a unui nou născut; era un angajat model, un vecin model şi, desigur, un cetăţean model, toate acestea în limitele categoriei în care se încadra, ceea ce nu era numai foarte normal, ci şi cât se poate de legal.

Se ţinea departe de tentaţiile unei lumi care, după părerea lui, o cam luase la vale în ultimele decenii, dar prefera să îşi păstreze părerile pentru el astfel că, şi din acest punct de vedere, se considera un model. Guvernului nu îi plăceau indivizii care dovedeau prea multă iniţiativă particulară, cel puţin aşa şoşoteau cârcotaşii, cei care făceau tot timpul opinie separată şi care, culmea! păreau să aibă dreptate.

Trebuia să fie vorba despre ceva foarte important de vreme ce cineva, naiba ştie cine, hotărâse că este cazul să trimită după el patru agenţi speciali, din trupele de elită ale Guvernului. Oricine îi putea recunoaşte după hainele lucioase de piele, care le veneau ca turnate (la naiba, cât de mult şi-ar fi dorit să poarte şi el o haină din aceea, măcar o zi!, dar din păcate pentru indivizii din categoria lui, aceasta era o dorinţă imposibil de îndeplinit), după ochelarii fumurii, cablurile aparatelor de emisie-recepţie care parcă le ieşeau direct din cap prin ureche şi insignele argintii, care dovedeau apartenenţa respectivilor la categoria A, subcategoria inferioară a eşalonului superior.

Fără un motiv excepţional nu se deranja nimeni să trimită patru agenţi A pentru a interoga un cetăţean de categoria C+, aşa cum o arăta insigna cenuşie pe care John o purta prinsă la piept. Lipsa acestei insigne i-ar fi putut aduce o amendă usturătoare şi suspendarea unor drepturi pe o perioadă nedeterminată; Guvernul nu glumea când era vorba despre chestii din astea, cârcotașii ştiau ei ce spuneau.

Un tehnobot performant, însărcinat cu păstrarea ordinii în oraş, apăru în viteză în faţa grupului format din agenţi şi prizonierul lor. În ciuda faptului că niciunul dintre oamenii legii nu pomenise nimic despre arestare şi toţi se comportau civilizat, ba chiar foarte atent cu el, John se simţea ca şi cum ar fi fost legat cu lanţuri şi de mâini şi de picioare. Maşinăria, o arătare longilină din oţel nichelat şi arabescuri de crom, cu capul enorm, dacă era să fie comparat cu restul corpului, şi dotată cu trei şenile şi două guri de foc, se opri, îşi îndreptă coloana supra-articulată şi salută cu mâna metalică. Unul dintre agenţi schiţă, la rândul lui, plictisit, o vagă tentativă de salut, spre mulţumirea robotului, care se depărtă conform unor instrucțiuni numai de el știute.

Ca să vezi, reflectă amuzat John, uitând pentru câteva clipe de situaţia în care se afla, dacă faci parte din crema societăţii şi porţi o insignă care să arate că eşti din categoria A până şi poliţaii de tablă te respectă. Ce chestie!

Oare, în ciuda tuturor aparenţelor, fierătania îl salutase şi pe el, nu numai pe strălucitorii agenţi guvernamentali? Ştia însă prea bine că aşa ceva era imposibil, niciun bot, în afara maşinăriilor care trudeau prin localurile ieftine, unde se putea consuma pe săturate mâncare sintetică, nu acorda atenție unui cetăţean de categoria C. Pentru a fi băgat în seamă de fierătaie sau de guvern trebuia să porţi măcar o insignă B+, restul omenirii nu prezenta vreo importanţă.

Oricum, nu aveau ce să îi facă. Ştia prea bine că nu încălcase nicio lege, și probabil că, după ce va fi fost interogat, avea să i se dea drumul acasă. Nu i se mai întâmplase niciodată să fie ridicat de poliţie, dar, aşa cum spunea unul dintre amicii lui, Tim Parker, un tip cam sărit, „odată şi odată tot e prima dată”. Cu alte cuvinte, explica tot el, indiferent cât de expert ar fi cineva în a executa o anumită operaţiune, nu trebuia uitat că, demult, individul făcuse asta „pentru prima dată”. Tim avea, în general, dreptate. Voiau să îl chestioneze în vreo problemă legată de Tim? Individul era genul care părea să adore să facă opinie separată de cea a guvernului.

Nu, nu putea fi vorba despre Tim; el era unul dintre cârcotaşi, de aceea îşi redusese la minimum contactele cu această gură spurcată, tocmai în ideea de a evita genul de necazuri pe care le aducea cârdăşia cu specia „Cârcotașului”. Iar dacă agenţii ar fi avut ceva de aflat despre Tim, l-ar fi ridicat chiar pe respectivul. În momentul în care îl acostaseră pe el, pramatia de Parker se afla la vreo zece metri distanţă, iscodind încruntat în ideea de a înţelege ce se întâmplă. De ce nu l-ar fi ridicat direct pe principalul suspect? Existau o mulţime de substanţe sintetice capabile să îl facă pe individ să spună numai şi numai adevărul.

Ca prin ceaţă, îşi aduse aminte de indicaţiile de care Tim făcea o adevărată risipă: Dacă te saltă poliţia sau orice altă instituţie care are vreo legătură cu Guvernul, cel mai indicat este să taci, să nu dai impresia că te-ar interesa în mod deosebit interogatoriul lor. Dacă te agiţi prea mult şi pui întrebări sau îţi ieşi din fire o să devii imediat suspect şi, în ciuda tuturor legilor care ar trebui cică să te protejeze, vor fi în stare să te scoată vinovat. Poartă-te cât mai firesc şi nu te strădui să ieşi în evidenţă, asta este cheia succesului în relaţiile cu poliţia şi alte agenţii. Dacă vor vedea că nu ştii chiar nimic şi nu te interesează problema lor or să te lase în pace la un moment dat.

O maşină luxoasă, dotată cu ultimele artificii ale tehnicii, fu parcată fără zgomot lângă ei. Uşa pneumatică se deschise cu un fâsâit abia auzit.

– Urcă! îi ordonă agentul care părea să coordoneze dispozitivul. Ai grijă la cap!

John trase aer în piept, tulburat. Îşi dorise, desigur, să se deplaseze cu o asemenea maşină, dar circumstanţele nu erau cele mai fericite. Agentul îl îmbrânci înăuntru, nerăbdător. Era pentru prima dată de când îl ridicaseră când se purta grosolan. Primul lui impuls fu să protesteze, dar se opri la timp. Cetăţeanul care-şi cunoaşte prea bine drepturile este ca un spin în ochii guvernului, trebuie să-i suporţi hachiţele, indiferent de situaţie, dacă vrei să scapi mai repede de copoii care-i fac treaba murdară. Câtă dreptate părea să aibă Tim. Nu aveau voie, desigur, să îl manipuleze de parcă ar fi fost un balot de cânepă, existau legi care îi acordau drepturi, dar dacă protesta se putea aştepta la un tratament preferenţial, tot Tim îi explicase asta, concretizat prin acuzarea de o infracţiune de care nu avea habar. Nu numai Guvernul avea obiceiul de a se răzbuna, ci şi gunoaiele care lucrau pentru el.

Canapeaua de piele naturală produse o vie impresie asupra lui. Dacă scap cu bine din afacerea asta – se pomeni gândind – o să mă laud la tot cartierul că m-am plimbat cu o bijuterie pe roţi. Numai de m-ar crede careva, își spuse.

Agentul rosti o adresă printre dinţi şi şoferul, un individ de categorie B+, puse bolidul în mişcare.

Peste un sfert de ceas, ajunseră într-o curte interioară, înconjurată de clădiri elegante, cu arhitectură aristocratică. Nu trebuia să îi spună nimeni că ajunsese în cuibul elitei oraşului. Se gândi că probabil niciunul din cei care îşi duceau viaţa pe acolo nu avea insignă inferioară categoriei B+, poate chiar B++.

– Am ajuns, îl înştiinţă agentul. Fii fără grijă, încercă să îl liniştească, indiferent cum stau lucrurile, totul se va termina foarte repede.

– Se va termina repede? repetă John, uitând de indicaţiile lui Tim.

Arestarea și drumul cu maşina la care nici purtătorii insignelor B nu aveau curajul să viseze îl zăpăciseră de-a binelea.

Din păcate, agentul cu haină de piele socoti că îi acordase deja prea multă atenţie, astfel că îi întoarse spatele. Şi aşa îi permisese prea multe unui individ C+. Știa prea bine că existau indivizi de categorie A care nu suportau ideea de a atinge sau de a fi atinși de un cetățean din categoriile inferioare.

Doi bărbaţi înalţi, în halate albe care le acopereau insignele (bineînţeles că erau A știu John fără să îi spună nimeni), se înfăţişară aproape instantaneu lângă maşină.

– E Barton, John Barton, îl prezentă agentul, înmânându-le actele pe care i le confiscase mai devreme, în urma percheziţiei.

– Prea bine, surâse unul dintre indivizii în alb, un tip bine făcut, cu o mutră de hoţ de buzunare ce îl făcu pe John să ia pe loc decizia de a nu se va referi la el decât numindu-l Pungaşul. Sunteţi bun să ne urmaţi, domnule Barton?

Aprobă cu o scurtă înclinare a capului. Era prea bulversat să mai poată răspunde verbal.

„Domnule Barton”. Un individ de categoria A i se adresase cu „Domnule”! Devenea din ce în ce mai ciudat. Ce surprize îl mai aşteptau?

– Să mergem!

În faţa uşii masive, erau postaţi doi roboţi de pază, asemănători cu cel care îi salutase pe agenţi. Două grămezi inexpresive de metal, dar care îi dădeau fiori, cu gurile largi ale mitralierelor gata de tragere. Unul dintre ei întinse un scaner către insigna lui John şi imediat începu să pâlpâie nemulţumit, în timp ce partenerul lui cibernetic adopta o poziţie defensivă, aţintindu-şi armamentul din dotare asupra intrusului.

– Are acceptul nostru, se grăbi unul dintre oamenii în alb să rezolve problema.

Roboţii se relaxară pe dată.

Urmându-i pe cei doi tipi, pătrunse pe un coridor întunecos în atmosfera căruia se simţea un puternic miros de dezinfectant, cu pereţi vopsiţi în alb şi pardoseala din marmură de calitate superioară. Abia după ce se intersectară cu alţi indivizi în halate, purtând instrumente sofisticate, deduse că se afla într-un spital – fără îndoială rezervat celor din categoria A.

În urmă cu câţiva ani suferise o intervenţie chirurgicală de rutină, extirparea amigdalelor, care începuseră să putrezească, pur şi simplu, o infecţie cu denumire complicată pe care se pare că numai un medic o putea reţine. I se oferise chiar un concediu de o săptămână. Ce diferenţă era între spitalul de categoria A şi cel de categoria C! Realiză, pe dată, cât de mult îşi dorea să facă parte din elita societăţii, să poarte prinsă de rever insigna A, sau măcar B. Chiar dacă şi-ar fi petrecut întreaga viaţă prin spitale ca cel în care tocmai intrase, ar fi preferat această alternativă decât traiul mizer rezervat clasei din care făcea parte.

Cei doi îl îndrumară către un salon echipat cu aparatură despre care habar nu avea că există; părea desprins din decorul sofisticat al unui film de anticipaţie.

– Aşezaţi-vă cât mai comod, îl îndemnă Pungaşul (despre care acum bănuia că este medic sau măcar asistent), arătându-i un pat imens, înconjurat de o duzină de monitoare. Relaxaţi-vă!

Se supuse, ca un automat incapabil să ia decizii din proprie iniţiativă. Cu mişcări experte, Pungaşul îi suflecă mâneca dreaptă a combinezonului de lucru, dezvelind antebraţul vânjos. John observă că medicul se strâmbă puţin la vederea stratului de murdărie, dar puţin îl interesa. Nu poţi să lucrezi pe şantier şi să arăţi ca şi cum ţi-ai desfăşura activitatea în farmacie. Barem dacă agenţii A i-ar fi oferit răgazul necesar să se aranjeze puţin.

Însă Pungaşul trecu repede peste acest episod care se vedea că nu îi producea nicio încântare.

– Vă deranjează să îmi oferiţi o probă de sânge? întrebă, cu un glas mieros de parcă s-ar fi adresat însuşi Preşedintelui Congresului.

Se aplecase în faţă şi, prin deschizătura halatului, John reuşi să îi observe insigna aurită, privilegiul celor din clasa A++ sau, aşa cum obişnuia să se exprime în termeni neoficiali, A2. O constatare care îi depăşise aşteptările. Indivizii care aveau dreptul să poarte asemenea cocarde erau mai rari decât virginele într-un bordel (şi expresia asta tot de la Tim o ştia). Şi iată că i se oferise ocazia de a fi consultat de un medic de calitate superioară. Cărui fapt îi datora această onoare? 

– Nu, răspunse, după câteva secunde de tăcere buimăcită.

Un individ din clasa A2 i se adresa de parcă ar fi fost și el dintr-o categorie superioară. Ceva ce nu şi-ar fi închipuit niciodată. Dacă nu ar fi fost atât de conştient de propria lui situaţie, ar fi crezut că visează.

– Nu mă deranjează.

– Perfect, surâse medicul, zâmbind neprefăcut. Cooperarea dumneavoastră mă onorează şi îmi uşurează activitatea.

Cu un tampon înmuiat într-un lichid parfumat, medicul îi badijonă pielea sub care se zăreau venele umflate, ca nişte şerpi violeţi. Vorbea întruna, încercând să îl liniştească. Luă proba de sânge cu mişcări experte, ca şi cum ar fi făcut asta toată ziua. Probabil chiar asta făcea toată ziua, presupuse John îngândurat.

– Asta este tot? se pomeni întrebând cu o voce pe care, la început, nu reuşi să o identifice ca aparţinându-i.

Deşi tot ceea ce îl înconjura producea asupra lui o fascinaţie greu de imaginat și abia se abţinea să nu pipăie cu palmele bătătorite aparatura electronică, ar fi preferat să plece cât mai repede acasă.

– Nu, se grăbi Pungaşul să îi răspundă, introducând proba de sânge într-un aparat garnisit cu indicatoare digitale. Dar nu vă faceţi griji, sunteţi pe mâini bune, vă asigur. Şi nu durează mult.

Într-adevăr, se ținu de cuvânt. Asistat de colegul său, care se dovedea mult mai tăcut, îi făcu un examen medical complet, ceva ce John nu îşi amintea să i se fi întâmplat vreodată. Pe parcursul investigaţiilor îl bombardă cu întrebări, clătinând nemulţumit din cap de îndată ce primea răspunsurile. Un individ cu constituţia lui prefera să mănânce atât de nesănătoasa mâncare sintetică. Era săţioasă, nu contesta acest aspect, dar dacă ar fi ştiut ce ravagii producea în organism... John ştia asta, bineînţeles, doar nu era ignorant, chiar dacă era foarte tânăr, dar puţin îl interesa. Doctorul acela, cu insigna lui aurie cu tot, probabil nu avea habar care era remunerația unui individ din categoria C şi care era preţul ce trebuia plătit pentru hrana naturală. Sau ştia? În mod sigur el nu îşi asigura nevoile trupului cu toxinele destinate categoriilor inferioare.

Boli, antecedente genetice? Nu prea ştia... Nu era o problemă, se putea rezolva cu aparatura din dotare, oricum aveau să verifice toate răspunsurile lui. Îl supărase vreodată inima? După părerea medicului, John îşi solicita prea mult cordul, munca pe şantier nu era cea mai indicată dacă voia să îşi menţină sănătatea. Erau de preferat plimbările şi sporturile care cereau un efort moderat, excesele dăunau totdeauna.

Ce tâmpenii îndruga Pungaşul? Nu ar fi putut urma recomandările lui nici dacă s-ar fi aflat pe marginea mormântului. Ceea ce îi sugera specialistul A2 nu era de nasul categoriei C. Numai elita îşi putea permite astfel de lux. Realiză că respectul pe care i-l arăta medicul îşi avea originile în faptul că, pur şi simplu, individul nu era obişnuit să aibă drept pacienţi reprezentanţi ai categoriilor inferioare; îl vedea ca pe unul aparţinând cremei societăţii, probabil cel puţin egalul lui.

– Gata, îl informă medicul, după vreun ceas de cercetări amănunţite. Felicitări, aveţi o sănătate de fier, păcat că nu vă îngrijiţi suficient de păstrarea ei.

– Pot să plec?!

În loc de răspuns, Pungaşul făcu semn unui agent impozant, pe care John nu îl observase până atunci. Când se strecurase în salon?

Bărbatul îi indică cu un vag gest al mâinii direcţia în care trebuia să se deplaseze. Spre deosebire de Pungaş, nu dovedea niciun pic de respect faţă de purtătorul unei insigne cenuşii. Părea mai ancorat în realitate decât medicul cu moacă de hoţ.

Peste câteva clipe, John se trezi într-o sală cu pereţii vopsiţi într-un ivoriu liniștitor. Singurul mobilier era reprezentat de o masă lungă, de culoarea abanosului, dispusă de-a lungul geamurilor care filtrau o lumină galbenă, ireală şi câteva scaune tapisate cu pânză. Nimic altceva, nici măcar un tablou ieftin pe perete. Această observaţie îl derută, cum era posibil aşa ceva? Până şi cetăţenii din categoriile inferioare îşi puteau permite să achiziţioneze câte un tablou cu care puteau face un perete să devină mai vesel. Cu ce zgârciţi avea de-a face?

În camera imensă, lipiţi de peretele din stânga uşii, se mai aflau vreo duzină de indivizi aparţinând categoriilor inferioare. Reuşi să identifice două insigne C, patru din categoria D şi chiar una E. Şi-ar fi dat seama că individul face parte din penultima categorie chiar şi fără să îi vadă detestata emblemă. Avea o faţă roşcovană, de nebun, şi îşi rotea neîncetat ochii rotunzi, fără să privească ceva anume. Din când în când, colţurile gurii tresăreau într-o strâmbătură dizgraţioasă. Nefericitul nu se simţea deloc în largul lui. 

Doi agenţi impasibili supravegheau grupul inferiorilor. Ochelarii fumurii făceau imposibilă orice încercare de a afla în ce parte priveau. O imobilitate şi indiferenţă aparente, desigur, era de ajuns ca unul dintre cei de calitate inferioară să se comporte altfel decât era permis şi malacii A s-ar fi pus în mişcare, zdrobind totul în calea lor, asemenea unui tăvălug.

O a doua uşă se deschise brusc şi în sală pătrunseră cinci medici, cel puţin asta se putea concluziona după halatele albe, reprezentaţi plini de sine ai clasei superioare. Pe piept aveau prinse şi nişte ecusoane pe care le erau trecute numele. Greg, Will, Ramirez, Stewart şi Dale. Fără un cuvânt, se aşezară pe scaune.

John îl recunoscu pe Pungaş, individul zâmbea cu gura până la urechi, de parcă ar fi încasat premiul cel mare la loterie sau, mai degrabă, ca şi cum tocmai ar fi şparlit un portofel doldora de bancnote cu valoare mare.

– Mda, deschise gura un individ înalt şi ciolănos, care părea şeful şi care era etichetat drept Will, trosnindu-şi degetele noduroase. Să-i dăm drumul!

Pungaşul scoase dintr-o mapă argintie, cu încuietoare lucrată artistic, o foaie de hârtie. O răsuci de câteva ori pe ambele feţe, ca şi cum nu era în stare să hotărască de unde să înceapă. Tremura de încântare, ca un copil care descoperă poarta magică spre tărâmul basmelor.

– Numele?! îl presă Ramirez, un tinerel cu faţă ascuţită, ca de rozătoare. Ce naiba, Greg, nu avem timp de glume.

Pungaşul tresări, semn că observaţia nu îl lăsase chiar indiferent. Tuşi repede de două ori în pumn şi recită:

– John Barton, C+, el este alesul.

John simţi că tavanul salonului se prăbuşeşte peste el. Cu ce le greșise? Nu îşi amintea să fi văzut vreodată pe măcar unul dintre indivizii prezenţi. Iar exprimarea lui Greg Pungașul nu i se părea dătătoare de speranţă, în ciuda tonului optimist pe care fusese rostită.

– Barton?! exclamă ciolănosul, oarecum uimit. Evaluarea iniţială, cu ajutorul informaţiilor din baza de date, nu îl plasa printre favoriţi.

– Sunt absolut sigur, replică Greg surâzător. Chiar eu am condus investigaţiile medicale ale domnului Barton şi te asigur că l-am evaluat cât se poate de serios. Iar computerul central este de aceeaşi părere, aşa că...

– Era doar o observaţie de moment, nu trebuia să pui la inimă.

– Desigur. Să rămână numai John, restul sunt liberi să plece, se adresă medicul celor din faţa lui.

Înainte ca John să poată protesta, unul dintre cei doi agenţi deschise uşa şi le făcu semn indivizilor posesori de insigne inferioare să își vadă de drum. Nefericiţii se grăbiră să iasă pe uşă, afişând fiecare aerul că habar nu avea ce se petrecuse, dar bucuroşi că scapă din balamucul clasei A. Probabil că nimeni nu avea să se sinchisească să le spună de ce fuseseră chemaţi; categoria superioară nu era nevoită să piardă timpul dând explicaţii celor de jos. El era singurul care, poate, avea ocazia să afle motivul „convocării”, dar asta nu avea darul să îl facă foarte fericit. Și-ar fi schimbat bucuros locul cu unul dintre ignoranţii care tocmai părăseau incinta.

– Nu vă faceţi griji! strigă în urma lor Pungaşul, zâmbind prosteşte, o atitudine nelalocul ei pentru categoria pe care o reprezenta. Costurile implicate de deplasarea voastră aici şi cele ale investigaţiilor medicale vă vor fi reţinute din salariu timp de trei luni.

Era un abuz, din punct de vedere legal, asta ar fi putut spune orice avocat. Asemenea lui, probabil niciunul dintre amărâţii care se grăbeau să dispară pe uşă nu solicitaseră nici deplasarea cu maşina, nici examenele medicale. Şi totuşi, nimeni nu comentă, toți erau prea grăbiţi să dispară din spaţiul generator de teroare.

După ce şi individul de categoria E se strecură şchiopătând din încăpere, agentul închise uşa şi împinse un scaun în spatele lui John, făcându-i semn să se aşeze.

– Ia loc! îi ceru Pungaşul, văzând că ezită. Fă-te comod!

Se supuse, ce era să facă? Agenţii l-ar fi putut sili, la o adică.

– Aş putea să ştiu, vă rog, de ce am fost reținut aici? întrebă.

Panica începea să îl roadă, simţea tensiunea în aer și o frică nelămurită îi lichefia măruntaiele. Uită până şi de sfaturile lui Tim care, în momentul de faţă, păreau să nu mai aibă nicio valoare.

Toţi membrii comisiei îi aruncară priviri surprinse, chiar şi pungaşul de Greg părea luat pe neaşteptate, începând să clipească mai des. Se vedea de departe că nu erau obişnuiţi cu un asemenea comportament.

– Putem să îi spunem? se interesă Dale, ascunzându-şi faţa în spatele vecinului, care deja începuse să şoşotească cu Greg.

Cererea lui John îi pusese într-o vizibilă dificultate.

– Nu ştiu dacă are dreptul sau nu, având în vedere circumstanţele, reuși să audă.

Uşa pe care tocmai plecaseră inferiorii se deschise violent şi aproape imediat dădu buzna un individ bondoc, îmbrăcat într-un costum negru cu croială impecabilă, dar foarte șifonat, de parcă posesorul ar fi dormit îmbrăcat. La reverul hainei îi strălucea ceva ce John personal nu văzuse niciodată în realitate, dar despre care auzise vorbindu-se adesea: insigna de diamant, cea cu care guvernul găsise de cuviinţă să îi identifice pe cetăţenii A4+, cei mai valoroşi oameni din America şi, implicit, din întreaga lume.

John simţi nevoia de a se ridica în picioare, cu toate că era foarte slăbit. De fapt, nu era singurul care considerase că era cazul să dea o asemenea dovadă de respect. Şi indivizii din spatele mesei se ridicară slugarnici, adoptând poziţii sugerând umilința și supunerea totală.

Noul venit era chel și avea un chip pocit, rotund, pe care favoriţii stufoşi îl făceau să semene cu a unui bursuc obez. Nasul coroiat şi ochii îngropaţi în grăsime îi confereau individului un aspect comic şi sinistru totodată, de-a dreptul porcin. Îşi roti rapid ochii prin încăpere, apoi îşi lipi privirea iscoditoare de faţa lui John.

– Domnul... Congresmanul Dawson..., şopti Pungaşul, bâţâindu-se de emoţie.

– În persoană, surâse străinul, bine dispus, privindu-l pe medicul care, de uluială, uitase să îşi scoată mâinile din buzunar. Vă surprinde?

– Păi..., începu individul ciolănos, stingherit, fără a nimeri cuvintele potrivite.

– Nu ar trebui, se grăbi Dawson să îl scutească de emoţii. Când în joc este viaţa unui individ de valoarea lui Brendan Malcom mă interesez întotdeauna personal de mersul lucrurilor. E clar?

Avea o voce hârşâită, de fierăstrău ruginit. Cine l-ar fi judecat numai după aspectul exterior nu ar fi bănuit în veci că politicianul era posesorul uneia dintre rarele insigne A4+, atât de rare, încât se acceptase să fie confecţionate din diamant veritabil fără ca prin asta bugetul să se plângă de cheltuieli.

– Desigur, aprobă Greg, care acum părea mai degrabă un fecior în casă prins cu mâţa în sac decât un medic din A2.

– Cum se simte pacientul astăzi? se interesă Dawson, ignorându-l.

– Destul de bine, răspunse Ramirez prompt, mai stăpân pe situaţie. Comparativ cu ziua de ieri, am putea spune că se simte excelent, dar pe viitor nu are nicio şansă fără grefă. Trebuie intervenit cât mai repede, mai ales când avem tot ce ne trebuie la îndemână.

– Ar fi minunat, aprecie Dawson, aplecându-se peste masă pentru a lua raportul lui Greg. Nu uitaţi că, pe lângă faptul că Brendan este unul dintre puţinii A4+, mai este şi implicat într-o mulţime de proiecte de importanţă majoră pentru Guvern şi Congres. Solicitaţi-mi tot sprijinul de care aveţi nevoie.

Privi peste umăr, la John, care simți nevoia să se aşeze. Picioarele refuzau să îl mai asculte. Dawson avea ceva în privire. Ceva ce făcea să te cutremuri.

– El este „subiectul”?

– Da!

– Destul de arătos pentru unul din categoria lui. Cum te cheamă?

Abia când agentul îl înghionti discret cu cotul, John realiză că trebuia să răspundă personal la întrebare.

– John... John Barton, reuşi să rostească după câteva încercări neizbutite.

– Prea bine, surâse Dawson încântat.

În clipa următoare, politicianul făcu un lucru care surprinse pe toată lumea, iar pe care John îl consideră singurul lucru plăcut care i se întâmplase în ultimii ani. Degajat, omul din categoria A4+ îl apucă de mână şi i-o scutură cu putere. Un gest care le era permis cetăţenilor doar în interiorul categoriei din care făceau parte.

– Îmi pare bine să te cunosc, John, lătră Dawson, ţinându-l încă de mână.

Avea palma umedă şi lipicioasă.

– Ar vrea să ştie de ce a fost adus aici, se pomeni vorbind Pungaşul, încercând să se elibereze de tensiunea pe care i-o producea congresmanul. Să-i spunem? Regulamentul este destul de ambiguu în privinţa asta, dar ţinând cont de circumstanţe...

– De ce nu? răspunse importantul om de stat, studiind raportul. Chiar şi un individ din categoria lui are dreptul să afle care îi este contribuţia la progresul umanităţii. Nu oricine are privilegiul acesta, și, dacă-mi aduc bine aminte, a fost selectat din câteva sute de milioane de posibilităţi. Are acum şi omul acesta importanţa lui. Nu uitaţi că o parte a organismului lui va urca în curând pe scara valorică la categoria A4+, arătaţi-i puţin respect, ce naiba!

Medicii încuviinţară din cap, în timp ce congresmanul începuse să îşi maseze cu îndârjire nasul supradimensionat.

– Cred că l-ar interesa. De fapt, cred că-i voi explica chiar eu.

John simţi o mare uşurare. În sfârşit, avea să afle de ce i se stricase toată ziua. De dimineaţă nici măcar nu ar fi visat că va da ochii cu posesorul unei cocarde de diamant şi, mai ales, că acesta îi va strânge mâna.

– Ia loc, John, îi ceru congresmanul apropiindu-se şi bătându-l prieteneşte pe umăr, un alt gest imposibil. Trebuie să fii relaxat. Şi mândru, bineînţeles. Nu fiecărui individ din categoria ta i se oferă şansa asta!

John se aşeză, fără să îl slăbească din ochi pe individul rotofei. Simţea că, într-un fel, soarta lui se afla în mâinile mahărului care acum se scobea în ureche.

Maşina de teren, un Hummer care de multă vreme ar fi trebuit dus la cimitirul de fiare vechi, frână la adăpostul unui gard metalic. Începuse să se lumineze de ziuă, dar pe străzi nu se vedea încă ţipenie de om. Cartierul de Vest, cel mai mărginaş şi sărac din tot orașul, încă se odihnea.

– De aici încolo mergem pe jos, mârâi şoferul. Prin zona asta nu locuiesc decât foarte puţini B+, aşa că nu sunt prea multe maşini.

Era un individ solid, cu umeri laţi, îmbrăcat într-o haină de piele lungă, de culoare neagră, ce îi ajungea până la călcâie. O cicatrice urâtă îi brăzda obrazul drept, imprimându-i un aer sinistru.

– Înseamnă că amicul nostru nu e chiar atât de prost pe cât ne-am dori, comentă celălalt, croit după tipare asemănătoare. Pe timp de zi ne-ar veni foarte greu să ne strecurăm până la vizuina lui cu maşina, nu-i aşa, Leon?

– Greu!? E de-a dreptul imposibil! Ţâncii sunt insuportabili, urlă cât îi ţin puterile, numai să fii surd să nu-i auzi. Părinţii lor i-au învăţat chestia asta, să ţipe când văd o maşină străină, un fel de alarmă umană contra poliţiei, în special. Să fim mulţumiţi că mai există şi noapte.

– Pe mine însă mă interesează mai mult subiectul decât ţâncii urlători. Ce avem despre el?

– Nu prea multe date, se ştie că a spart un magazin de aparatură electronică destinată clasei A şi a mai comis şi câteva delicte violente.

– Ceva mai clar, Andy, ceva mai clar...

– Nimic specificat, deci poate însemna orice. Valorează sub o bătrână. Ce să-i faci? De când au lăsat-o mai moale cu deportarea în Insule şi au ajuns la concluzia că e mai folositor pentru societate să îi păstrezi în cadrul ei pe sceleraţii mai potoliţi, avem şi noi mai mult de lucru. Nu cine ştie ce, dar avem. Să-i bag în mă-sa cu amendamentele lor cu tot! Toți politicienii se cred acum dumnezei!

Cel numit Andy scoase din buzunarul hainei o coală de hârtie pe care se afla instantaneul unui individ bărbos şi cu ochii puţin încrucişaţi, ceea ce îi dădea un aer de gorilă nătângă.

– Mda, oftă şoferul, studiind îngândurat fotografia, deşi o vedea pentru a zecea oară numai în ultimele ore. Nu mi-au plăcut niciodată indiciile lapidare. Ar trebui să ştim şi noi mai bine cu cine avem de-a face. Uneori împuţiţii de la Judiciar au obiceiul de a ascunde o parte din activitatea infractorului pentru a oferi o recompensă mai mică decât s-ar cuveni în mod normal. Dar, chiar şi aşa, e de preferat vremurilor când erau ridicaţi

